ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0056/98 υποβολή: Glyn Ford (PSE) προς την Επιτροπή (29 Iανουαρίου 1998)

Θέμα: Ταξιδιωτικά πακέτα για οπαδούς του ποδοσφαίρου

Υπέπεσε στην αντίληψή μου ότι η Leicester City Football Club (Ποδοσφαιρική Ένωση της πόλης του Λέστερ), στον αγώνα της εναντίον της ομάδας Atletico Madrid στις 16 παρελθόντος Σεπτεμβρίου, πουλούσε εισητήρια για τον αγώνα αυτό μόνο σε συνδυασμό με ταξιδιωτικά πακέτα.

Έχοντας υπόψη την απάντηση της Επιτροπής σε προηγούμενη ερώτησή μου επί του ιδίου θέματος (P-3480/95) ((ΕΕ C 137, της 08.05.1996, σελ. 14 )), δεν συμφωνεί η Επιτροπή ότι η Ποδοσφαιρική Ένωση του Λέστερ παραβιάζει, απ' ό,τι φαίνεται, την κοινοτική νομοθεσία περί ανταγωνισμού;

Απάντηση του κ. Van Miert εξ ονόματος της Επιτροπής (10 Μαρτίου 1998)

Το Αξιότιμο Μέλος του Κοινοβουλίου εφιστά την προσοχή της Επιτροπής στην πρακτική της Leicester City football club στον αγώνα της κατά της Atletico Madrid στις 16 Σεπτεμβρίου 1997. Υποστηρίζει ότι η εν λόγω ομάδα πωλούσε εισιτήρια για το παιχνίδι αυτό μόνο στο πλαίσιο ταξιδιωτικών πακέτων.

Το Αξιότιμο Μέλος έχει τη γνώμη ότι η πρακτική της ομάδας, λαμβανομένης υπόψη της απάντησης της Επιτροπής στη γραπτή ερώτηση του P-3480/95, παραβιάζει τους κανόνες ανταγωνισμού της συνθήκης ΕΚ.

Στην παραπάνω απάντηση, η Επιτροπή αναφερόταν στην απόφασή της της 27ης Οκτωβρίου 1992 ((ΕΕ L 326 της 12.11.1992. )) σχετικά με την πώληση εισιτηρίων στο παγκόσμιο πρωτάθλημα του 1990. Στην περίπτωση αυτή ένας ταξιδιωτικός πράκτορας είχε το αποκλειστικό δικαίωμα πώλησης εισιτηρίων εισόδου ως τμήματος πακέτου από την οργανωτική επιτροπή. Όλα τα υπόλοιπα εισιτήρια πωλούντο υπό την προϋπόθεση ότι δεν θα επαναπωλούντο σε ταξιδιωτικά πρακτορεία. Η συμφωνία αυτή θεωρήθηκε από την Επιτροπή ότι παραβιάζει το άρθρο 85 παράγραφος 1 της συνθήκης ΕΚ.

Σχετικά με τις εν θέματι πρακτικές και τη συμβασιμότητά τους με τους κανόνες ανταγωνισμού της συνθήκης ΕΚ, θα πρέπει, πάντως, να διευκρινιστεί ότι απαραίτητη προϋπόθεση για την εφαρμογή των κανόνων ανταγωνισμού είναι να επηρεάζεται το εμπόριο μεταξύ κρατών μελών, πραγματικά ή δυνητικά, λόγω της σχετικής συμφωνίας ή πρακτικής.

Στην παρούσα περίπτωση, φαίνεται ότι τα εισιτήρια του αγώνα της Leicester City football club κατά της Atletico Μαδρίτης πωλήθηκαν αποκλειστικά στους οπαδούς της ομάδας του Leicester ή τουλάχιστον μόνο σε άγγλους οπαδούς. Η ζήτηση για εισιτήρια του αγώνα ήταν έτσι καθαρά εθνικού ή ακόμη και περιφερειακού ή τοπικού χαρακτήρα και οι πιθανές επιπτώσεις από την πρακτική αυτή περιορίστηκαν σε πελάτες στην αγγλική αγορά.

Έτσι, είναι αμφίβολο αν η εν λόγω πρακτική επηρέασε το εμπόριο μεταξύ κρατών μελών σε υπολογίσιμο βαθμό.

Ωστόσο, ακόμη και αν συνέβη κάτι τέτοιο, είναι δύσκολο να θεωρηθεί η συμπεριφορά αυτή ότι αποτελεί υπολογίσιμο περιορισμό του ανταγωνισμού βάσει της κοινοτικής νομοθεσίας για τον ανταγωνισμό.
ΓΡΑΠΤΗ ΕΡΩΤΗΣΗ E-0141/98 υποβολή: Alexandros Alavanos (GUE/NGL) προς την Επιτροπή (2 Φεβρουαρίου 1998)

Θέμα: Κοινοτική πρωτοβουλία «Pesca» για την Ελλάδα

Η Κοινοτική πρωτοβουλία «Pesca» για την Ελλάδα περιλαμβάνει τέσσερα Υποπρογράμματα, και ένα πέμπτο που αφορά τεχνική βοήθεια. Επειδή υπάρχει χρονοδιάγραμμα για κάθε ένα από τα υποπρογράμματα 1 έως το 4, ερωτάται η Επιτροπή:

1. Ποιά είναι η πορεία των υποπρογραμμάτων και ποιές ενέργειες έχουν προχωρήσει σε κάθε υποπρόγραμμα;

2. Υπάρχει καθυστέρηση στις απορροφήσεις και αν ναι, ποιές είναι οι κυριότερες αιτίες καθυστέρησης;

Απάντηση της κας Bonino εξ ονόματος της Επιτροπής (13 Μαρτίου 1998)

1. Στη σημερινή φάση, αρχίζουν να εφαρμόζονται σε διοικητικό επίπεδο στην Ελλάδα οι τέσσερις άξονες παρέμβασης του προγράμματος PESCA. Σύμφωνα με τις ελληνικές αρχές όσον αφορά τις ιδιωτικές επενδύσεις του προγράμματος, οι αιτήσεις των δικαιούχων πρέπει να αποσταλούν στις τοπικές υπηρεσίες της αλιείας μέχρι τις 31 Μαρτίου 1998 το αργότερο ενώ οι εθνικές αποφάσεις για την ανάληψη υποχρεώσεων των ενεργειών θα ληφθούν πριν από το τέλος Ιουνίου 1998. Όσον αφορά τις δημόσιες επενδύσεις, οι αποφάσεις αναλήψεων υποχρεώσεων των ενεργειών βρίσκονται στο στάδιο της προετοιμασίας. Μετά τις διαδικασίες αυτές, οι ενέργειες θα τεθούν πράγματι σε εφαρμογή.

2. Η καθυστέρηση έναρξης του προγράμματος μπορεί σε μεγάλο βαθμό να αποδοθεί στην έλλειψη του αναγκαίου επιτόπιου συντονισμού για την εφαρμογή ενός πολυταμειακού προγράμματος για το οποίο απαιτείται η αποτελεσματική συμμετοχή διαφόρων υπηρεσιών του δημοσίου. Αποτέλεσμα της καθυστέρησης αυτής είναι η μη χρησιμοποίηση, μέχρι σήμερα, των διαθέσιμων πιστώσεων. Ωστόσο, από τις νέες διοικητικές ενέργειες που έχουν αναληφθεί επιτόπου φαίνεται ότι από το δεύτερο εξάμηνο του 1998 θα χρησιμοποιηθούν οι πρώτες πιστώσεις από τους δικαιούχους των ενεργειών του προγράμματος.
ΓΡΑΠΤΗ ΕΡΩΤΗΣΗ P-0192/98 υποβολή: Luigi Florio (UPE) προς το Συμβούλιο (29 Iανουαρίου 1998)

Θέμα: Πολυφωνία και ελευθερία της έκφρασης στην Τουρκία και την Ιταλία

Η βρετανική προεδρία της ΕΕ, στις 16 Ιανουαρίου, μόλις πληροφορήθηκε την είδηση ότι το Συνταγματικό Δικαστήριο της Τουρκίας κήρυξε παράνομο το ισλαμικό κόμμα της χώρας «Refah», προέβη σε δημόσια δήλωση, στην οποία εκφράζει τις ανησυχίες της για τις επιπτώσεις αυτής της απόφασης στην δημοκρατική πολυφωνία και την ελευθερία της έκφρασης, καθιστά δε γνωστό ότι η παύση της λειτουργίας του κόμματος Refah θα εξετασθεί συντόμως με τους ευρωπαϊκούς εταίρους.

Έχοντας υπόψη αυτές τις δικαιολογημένες ανησυχίες για όσα συμβαίνουν σε μία χώρα εκτός της ΕΕ, ερωτάται η προεδρία εάν δεν κρίνει σκόπιμο να εξετάσει πρώτα με τους ευρωπαίους εταίρους τις «επιπτώσεις στη δημοκρατική πολυφωνία και την ελευθερία της έκφρασης» όσων συμβαίνουν, εδώ και ενάμιση χρόνο, σε μια χώρα της ΕΕ, συγκεκριμένα δε την Ιταλία, όπου:

1. το κρατικό ραδιοτηλεοπτικό δίκτυο (RAI) για πρώτη φορά στην ιστορία του διοικείται αποκλειστικά από πρόσωπα που ανήκουν στην πλειοψηφία του Ulivo 7

2. το κυριότερο ιδιωτικό κανάλι διοικείται από διάσημο δημοσιογράφο που είναι ευρύτατα γνωστό ότι συνδέεται με το Ulivo 7

3. το δεύτερο μεγαλύτερο ιδιωτικό κανάλι ανήκει σε γερουσιαστή του Ulivo 7

4. όλα τα βασικά διοικητικά στελέχη του δημοσίου τομέα που διορίστηκαν κατά τους τελευταίους 18 μήνες συνδέονται πολιτικά με το Ulivo και μεγάλο τμήμα τους προέρχεται από τη Nomisma, την συμβουλευτική και ερευνητική εταιρία που έχει ιδρύσει ο σημερινός πρόεδρος του Συμβουλίου 7

5. η εκπαιδευτική μεταρρύθμιση που πρόσφατα θέσπισε ο Υπουργός Δημόσιας Εκπαίδευσης Berlinguer (Pds) «ξαναγράφει» την ιστορία του 20ού αιώνα, χωρίς καμία αναφορά στον κομμουνισμό και τα εγκλήματα που διέπραξαν τα κομμουνιστικά καθεστώτα 7

6. το Συνταγματικό Δικαστήριο, το προηγούμενο έτος, απαγόρευσε τη διεξαγωγή πολυάριθμων δημοψηφισμάτων, υπακούοντας σε πολιτικά κυρίως κίνητρα 7

7. η ίδια η Επίτροπος Emma Bonino κατήγγειλε δημόσια, τον περασμένο Δεκέμβριο, ότι στην Ιταλία τείνει να παγιωθεί ένα πραγματικό και ιδιότυπο «καθεστώς».

Απάντηση (30 Μαρτίου 1998)

Στη δήλωση εξ ονόματος της ΕΕ, στην οποία αναφέρεται ο Αξιότιμος κ. Βουλευτής, η Προεδρία εξέφρασε την ανησυχία της Ένωσης σχετικά με τις επιπτώσεις της απαγόρευσης ενός πολιτικού κόμματος για τη δημοκρατική πολυφωνία και την ελευθερία έκφρασης στην Τουρκία.

Εξάλλου, το Συμβούλιο δεν είναι αρμόδιο να σχολιάσει τους διορισμούς σε διευθυντικές θέσεις του οπτικοακουστικού τομέα σε ένα κράτος μέλος, ούτε την εκπαιδευτική πολιτική κυβέρνησης κράτους μέλους, ούτε τις αποφάσεις δικαστικού οργάνου κράτους μέλους, ούτε τις ατομικές δηλώσεις Επιτρόπου.
ΓΡΑΠΤΗ ΕΡΩΤΗΣΗ E-0267/98 υποβολή: Yiannis Roubatis (PSE) προς το Συμβούλιο (17 Φεβρουαρίου 1998)

Θέμα: Οι τραγικές συνέπειες της πολιτικής των κυρώσεων στον πληθυσμό του Ιράκ

Είναι γνωστό ότι η πολιτική των κυρώσεων εναντίον του καθεστώτος Χουσείν στο Ιράκ έχει τραγικές συνέπειες στον ίδιο τον πληθυσμό της χώρας αυτής και ιδιαίτερα στα παιδιά που υποφέρουν από υποσιτισμό και έλλειψη φαρμάκων.

Με δεδομένο ότι είναι αμφίβολο το κατά πόσο η πολιτική των κυρώσεων έχει φέρει τα αναμενόμενα αποτελέσματα, ενώ η κατάσταση του πληθυσμού βρίσκεται σε σημείο που κανένα πολιτισμένο κράτος δεν μπορεί να ανέχεται:

Ερωτάται το Συμβούλιο:

1. Ποιά είναι η θέση του στο παραπάνω ζήτημα;

2. Προτίθεται να λάβει οποιοδήποτε μέτρο για την ανακούφιση του πληθυσμού που υποφέρει και ιδιαίτερα για τα παιδιά που υποφέρουν από υποσιτισμό και έλλειψη φαρμάκων;

Απάντηση (30 Μαρτίου 1998)

Η Ευρωπαϊκή 'Ενωση ανησυχεί ιδιαίτερα για τα δεινά του ιρακινού πληθυσμού και, ιδιαίτερα, των παιδιών. Για τον λόγο αυτό υποστήριξε εξαρχής, σθεναρά το ψήφισμα 986 του Συμβουλίου Ασφαλείας το οποίο επιτρέπει στο Ιράκ την πώληση πετρελαίου για την αγορά ανθρωπιστικών αγαθών για τους πολίτες του.

Το Συμβούλιο κατά τη σύνοδό του στις 23 Φεβρουαρίου 1998, δέχθηκε με ικανοποίηση την απόφαση του Συμβουλίου Ασφαλείας των Ηνωμένων Εθνών να επεκταθεί και να ενισχυθεί σημαντικά το πρόγραμμα «πετρέλαιο έναντι τροφίμων» και κάλεσε το Ιράκ να διευκολύνει την προσπάθεια ανθρωπιστικής βοήθειας.

Εκτός της ενεργού υποστήριξής της προς την ρύθμιση «πετρέλαιο έναντι τροφίμων», η Ενωση αποτελεί τον κύριο προμηθευτή ανθρωπιστικής βοήθειας στον πληθυσμό του Ιράκ.
ΓΡΑΠΤΗ ΕΡΩΤΗΣΗ P-0043/98 υποβολή: Daniel Varela Suanzes-Carpegna (PPE) προς την Επιτροπή (15 Iανουαρίου 1998)

Θέμα: Μη τήρηση της αλιευτικής συμφωνίας με την ΕΕ εκ μέρους του Βασιλείου του Μαρόκου

Η μονόπλευρη απόφαση του Βασιλείου του Μαρόκου να αυξήσει σε τέσσερις μήνες τον χρόνο της βιολογικής ανάπαυσης για τα κεφαλόποδα κατά το 1998, παραβιάζει τις διατάξεις της αλιευτικής συμφωνίας που συνήψε η χώρα αυτή με την ΕΕ. Εξάλλου, είναι γνωστό ότι το Μαρόκο δεν σέβεται τις ζώνες αναπαραγωγής των κεφαλοπόδων στο εσωτερικό των 12 μιλίων, γεγονός το οποίο οδηγεί στο συμπέρασμα ότι τα προβαλλόμενα μέτρα βιολογικής ανάπαυσης αποτελούν, ως προς την προστασία των αλιευτικών πόρων, απλώς και μόνο ημίμετρα.

Είναι σε θέση η Επιτροπή να δώσει στοιχεία σχετικά με τα μέτρα που έχει ήδη υιοθετήσει καθώς και με τα μέτρα που σκέπτεται να υιοθετήσει για να εμποδίσει την εφαρμογή εκ μέρους των μαροκινών αρχών της αποφάσεως αυτής η οποία είναι αντίθετη προς την εν ισχύι αλιευτική συμφωνία;

Σε περίπτωση εφαρμογής των παραπάνω μέτρων εκ μέρους του Βασιλείου του Μαρόκου είναι σε θέση η Επιτροπή να αναφέρει ποιές θα είναι οι πολιτικές, οικονομικές και εμπορικές συνέπειες που θα έχει το Βασίλειο του Μαρόκου στα πλαίσια των σχέσεών του με την ΕΕ και ιδιαίτερα ποιές νομικές και οικονομικές συνέπειες θα έχει στα πλαίσια της αλιευτικής συμφωνίας;

Απάντηση της κ. Bonino εξ ονόματος της Επιτροπής (12 Φεβρουαρίου 1998)

Η διατήρηση και η ορθολογική διαχείριση των αλιευτικών πόρων ανέκαθεν συγκαταλέγονταν μεταξύ των πιο σημαντικών θεμάτων για την Κοινότητα. Στο πλαίσιο της συμφωνίας με το Μαρόκο, η Κοινότητα έχει δεσμευτεί να εφαρμόσει, κατόπιν συμφωνίας με τον άλλο εταίρο, μία πολιτική που θα εγγυάται τη μακροπρόθεσμη βιωσιμότητα του εν λόγω τομέα και, κυρίως, της αλιείας κεφαλόποδων, η οποία έχει μεγάλη σημασία για τους στόλους και των δύο κρατών.

Βάσει των ανωτέρω, η Επιτροπή θεωρεί ότι η βιολογική ανάπαυση δεν εντάσσεται στα μέτρα προστασίας των εν λόγω πόρων. Η Επιτροπή δεν είναι, κατά κανόνα, αντίθετη με το διπλασιασμό της περιόδου διάρκειας της ήδη προβλεπόμενης από τη συμφωνία βιολογικής ανάπαυσης.

Το μέτρο αυτό θα πρέπει, ωστόσο, να ενταχθεί στο επιχειρησιακό πλαίσιο ενός συνόλου μέτρων προστασίας, τα οποία το Μαρόκο έχει δεσμευτεί να εφαρμόσει, και τα οποία θα πρέπει να αφορούν τον αλιευτικό στόλο ανοικτής θάλασσας καθώς και τον παράκτιο αλιευτικό στόλο της εν λόγω χώρας, που αλιεύουν κεφαλόποδα, πάντοτε προς το συμφέρον και των δύο πλευρών. Αυτή ήταν και η θέση της Επιτροπής κατά τη συνεδρίαση της Μικτής Επιτροπής στις 3 και 4 Δεκεμβρίου 1997.

Όσον αφορά τη μονομερή εφαρμογή από το Μαρόκο της παράτασης της περιόδου βιολογικής ανάπαυσης, η Επιτροπή, σύμφωνα με τη σχετική δήλωση που εγκρίθηκε από το Συμβούλιο στις 18 Δεκεμβρίου του 1997, ενεργεί καταλλήλως, προκειμένου να εξασφαλίσει την τήρηση των πραγματοποιηθεισών αναλήψεων υποχρεώσεων.
ΓΡΑΠΤΗ ΕΡΩΤΗΣΗ P-0501/98 υποβολή: Elly Plooij-van Gorsel (ELDR) προς το Συμβούλιο (17 Φεβρουαρίου 1998)

Θέμα: Η εκ μέρους των Ηνωμένων Πολιτειών παραβίαση των ευρωπαοκών επικοινωνιών,μέσω τηλεφώνου, φάξ και ηλεκτρονικού ταχυδρομείου

1. Έχει λάβει το Συμβούλιο γνώση της έκθεσης που εκπονήθηκε κατόπιν αιτήσεως του Ευρωπαϊκού Κοινοβουλίου, σχετικά με τον πολιτικό έλεγχο των τεχνολογιών της επικοινωνίας (An Appraisal of Technologies of Political Control);

2. Ευσταθεί η πληροφορία ότι οι Ηνωμένες Πολιτείες παραβιάζουν συστηματικά τις επικοινωνίες μέσω τηλεφώνου, φαξ και ηλεκτρονικού ταχυδρομείου, στην Ευρωπαϊκή Ένωση;

3. Είναι αλήθεια ότι το Ηνωμένο Βασίλειο διαδραματίζει ρόλο μεσάζοντος; Εάν ναι, έχει λάβει τη ρητή συναίνεση και άλλων κρατών μελών της Ευρωπαϊκής Ένωσης; Είναι σε θέση ο Πρόεδρος του Συμβουλίου να παράσχει διευκρινίσεις επί του θέματος;

4. Έγινε προσφυγή σε μεγάλης κλίμακος κατασκοπεία των μέσων επικοινωνίας κατά τις διαπραγματεύσεις στο πλαίσιο της ΓΣΔΕ και του ΠΟΕ, καθώς και κατά τη σύναψη της Γενικής Συμφωνίας για τις Τηλεπικοινωνίες (Basic Telecoms Agreement); Εάν ναι,είναι δυνατόν να εκτιμηθούν οι αρνητικές συνέπειες του γεγονότος αυτού για τη θέση της Ευρωπαϊκής Ένωσης και τα εμπορικά συμφέροντα των ευρωπαϊκών επιχειρήσεων;

Απάντηση (30 Μαρτίου 1998)

H έκθεση η οποία αναφέρεται στο σημείο 1 δεν διαβιβάστηκε επίσημα στο Συμβούλιο. Το Συμβούλιο δεν γνωρίζει το θέμα στο οποίο αναφέρεται ο αξιότιμος κ. βουλευτής στα σημεία 2, 3 και 4.
ΓΡΑΠΤΗ ΕΡΩΤΗΣΗ αρ θ. 118/98 του Jesus CABEZON ALONSO προς το Συμβούλ ο. Συμφωνία αλιείας με το Μαρόκο: βιολογική ανάπαυλα



Επίσημη Εφημερίδα αριθ. C 196 της 22/06/1998 σ. 0117



ΓΡΑΠΤΗ ΕΡΩΤΗΣΗ E-0118/98 υποβολή: Jesϊs Cabezσn Alonso (PSE) προς το Συμβούλιο (30 Iανουαρίου 1998) Θέμα: Συμφωνία αλιείας με το Μαρόκο: βιολογική ανάπαυλα Η προβλεπόμενη διεύρυνση της περιόδου βιολογικής ανάπαυλας, με τη διακοπή της δραστηριότητας του αλιευτικού στόλου, που αποφάσισε η κυβέρνηση του Βασιλείου του Μαρόκου, καθ' υπέρβαση των προβλεπομένων από την ισχύουσα συμφωνία αλιείας μεταξύ Μαρόκου και Ευρωπαϊκής Ένωσης, είχε τη ρητή έγκριση όλων των Υπουργών Αλιείας των κρατών μελών; Απάντηση (30 Μαρτίου 1998) Η απάντηση προς την ερώτηση είναι «όχι». Κατά τη σύνοδο της 18ης και 19ης Δεκεμβρίου 1997, το Συμβούλιο ενημερώθηκε από την Επιτροπή σχετικώς με τις δυσκολίες που αντιμετωπίσθηκαν κατά την εφαρμογή των υφιστάμενων Αλιευτικών Συμφωνιών με το Βασίλειο του Μαρόκου, εξέφρασε δε εξαιρετική ανησυχία γι'αυτό το θέμα και ζήτησε από την Επιτροπή να εντείνει τις προσπάθειές της ώστε να κατοχυρωθεί η τήρηση των ανειλημμένων υποχρεώσεων.
ΓΡΑΠΤΗ ΕΡΩΤΗΣΗ P-0500/98 υποβολή: Jaak Vandemeulebroucke (ARE) προς το Συμβούλιο (17 Φεβρουαρίου 1998)

Θέμα: Εμπάργκο στις πωλήσεις όπλων προς το Μπουρούντι

Στο ψήφισμά του της 18ης Δεκεμβρίου 1997 και κατόπιν συστάσεως του ειδικού εισηγητή του ΟΗΕ για το Μπουρούντι, το Ευρωπαϊκό Κοινοβούλιο ζητούσε από την ΕΕ να θέσει εμπάργκο στις πωλήσεις όπλων προς τις επμόλεμες παρατάξεις του Μπουρούντι.

Είναι διατεθειμένο το Συμβούλιο να ικανοποιήσει το αίτημα αυτό, στο πλάισιο μιας δραστήριας ειρηνευτικής πολιτικής, γενικότερα δε να απαγορεύσει στα κράτη μέλη της ΕΕ κάθε συμμετοχή στον εξοπλισμό τρίτων χωρών;

Απάντηση (30 Απριλίου 1998)

Το Συμβούλιο γνωρίζει το ψήφισμα που ενέκρινε το Ευρωπαϊκό Κοινοβούλιο σχετικά με το Μπουρούντι στις 18 Δεκεμβρίου 1997 και χαιρετίζει την καταδίκη όλων των βιαιοπραγιών και των παραβιάσεων των ανθρωπίνων δικαιωμάτων από όλα τα αντιμαχόμενα μέρη εις βάρος του άμαχου πληθυσμού καθώς και τη συνεχιζόμενη προμήθεια όπλων προς τα αντιμαχόμενα μέρη.

Μολονότι δεν υπάρχει καθεαυτό εμπάργκο της ΕΕ στις πωλήσεις όπλων προς το Μπουρούντι, τα κράτη μέλη, ενεργούν σύμφωνα με τα κοινά κριτήρια που καθορίζονται στα συμπεράσματα των Ευρωπαϊκών Συμβουλίων της 29ης Ιουνίου 1991 και 26ης και 27ης Ιουνίου 1992, βάσει των οποίων, το Ευρωπαϊκό Συμβούλιο του Άμστερνταμ (16-17 Ιουνίου 1997) ζήτησε εκ νέου την αδιάλειπτη προσοχή, στο πλαίσιο της Κοινής Εξωτερικής Πολιτικής και Πολιτικής Άμυνας (ΚΕΠΠΑ), ώστε να αναπτυχθεί σε ολόκληρη την Ένωση μια υπεύθυνη και συνεκτική πολιτική σχετικά με τον έλεγχο των εξαγωγών όπλων. Στην περίπτωση του Μπουρούντι, οι αρμόδιες εθνικές αρχές δεν χορηγούν άδειες εξαγωγής όπλων. Εάν, μολαταύτα, φθάνουν στο Μπουρούντι όπλα από κράτος μέλος ή μέσω της επικράτειάς του, η υπόθεση διερευνάται από τις αρμόδιες εθνικές αρχές.

Το Συμβούλιο θα συνεχίσει να παρακολουθεί εκ του σύνεγγυς την κατάσταση στο Μπουρούντι και στην περιοχή των Μεγάλων Λιμνών καθώς και το θέμα της μεταφοράς όπλων.
ΓΡΑΠΤΗ ΕΡΩΤΗΣΗ E-0203/98 υποβολή: Gerhard Hager (NI) προς το Συμβούλιο (11 Φεβρουαρίου 1998)

Θέμα: Ομάδα εργασίας Σένγκεν

Πληροφορίες αναφέρουν τελευταία την ύπαρξη ομάδας εργασίας με στόχο την εκπόνηση μέτρων για καλύτερη προστασία των εξωτερικών συνόρων του χώρου Σένγκεν. Ερωτάται κατά συνέπεια το Συμβούλιο:

1. Ποιοι λόγοι οδήγησαν την Ευρωπαϊκή Ένωση στη σύσταση μιας τέτοιας ομάδας εργασίας;

2. Ποιες είναι κατά τη γνώμη του Συμβουλίου οι σημερινές ελλείψεις των ελέγχων των εξωτερικών συνόρων;

3. Ποιες βελτιώσεις αναμένει το Συμβούλιο από τη σύσταση μιας τέτοιας ομάδας εργασίας;

4. Πιστεύει το Συμβούλιο ότι η ύπαρξη της ομάδας εργασίας μπορεί να εξασφαλίσει ολοκληρωμένο έλεγχο των εξωτερικών και θαλάσσιων συνόρων;

5. Είναι της γνώμης το Συμβούλιο ότι οι σημερινές ελλείψεις οφείλονται μόνον στα εθνικά προβλήματα εφαρμογής ή και στην ανεπάρκεια του ρυθμιστικού μηχανισμού του χώρου Σένγκεν;

6. Πιστεύει το Συμβούλιο ότι ο τρόπος χειρισμού ορισμένων κρατών μελών που συλλαμβάνουν μεν τους παράνομους μετανάστες, αλλά δεν εξακριβώνουν ότι έχουν πράγματι εγκαταλείψει την επικράτεια της Ένωσης, βρίσκεται σε αντίθεση με τους κανόνες δικαίου της Ένωσης;

Απάντηση (7 Απριλίου 1998)

H Ομάδα εργασίας στην οποία αναφέρεται ο Αξιότιμος κ. βουλευτής («Τask Force Schengen») δεν είναι ομάδα της Ευρωπαϊκής 'Ενωσης, αλλά ομάδα Σένγκεν. To Συμβούλιο δεν είναι αρμόδιο να απαντήσει στην ερώτηση αυτή.
ΓΡΑΠΤΗ ΕΡΩΤΗΣΗ E-0190/98 υποβολή: Cristiana Muscardini (NI) προς το Συμβούλιο (6 Φεβρουαρίου 1998)

Θέμα: Χορήγηση διπλής ιθαγένειας στους ιταλούς κατοίκους του Βελγίου

Η Σύμβαση του Στρασβούργου της 6ης Μαΐου 1963 ρυθμίζει τις περιπτώσεις διπλής ιθαγένειας και επιτρέπει στην πράξη την ανάκτηση της ιθαγένειας ακόμη και αν έχει απωλεσθεί με εκούσια παραίτηση, αφού ορίζει ότι διατηρούνται σε ισχύ οι διάφορες ρυθμίσεις που προβλέπονται από διεθνείς συμφωνίες.

Με τον τρόπο αυτό το Πρωτόκολλο της Σύμβασης του Στρασβούργου επέτρεψε την έναρξη ισχύος, π.χ., της συμφωνίας μεταξύ Ιταλίας και Γαλλίας και Ιταλίας και Κάτω Χωρών, που επιτρέπει τη διπλή ιθαγένεια.

Ζητείται από το Συμβούλιο, προκειμένου να αρθούν τα εμπόδια στην ελεύθερη κυκλοφορία και να καταστεί πραγματικότητα η ελεύθερη κυκλοφορία των πολιτών, να λάβει τα αναγκαία μέτρα ώστε το Πρωτόκολλο του Στρασβούργου να επεκταθεί στις ευρωπαϊκές χώρες στις οποίες υπάρχει έντονη παρουσία ιταλών πολιτών.

Ζητείται επίσης, λαμβανομένης υπόψη της σημασίας της ιταλικής κοινότητας στο Βέλγιο, να επεκταθεί το ταχύτερο το Πρωτόκολλο του Στρασβούργου στις σχέσεις μεταξύ Βελγίου και Ιταλίας, ώστε να δοθεί η δυνατότητα στην ιταλική κοινότητα που διαμένει στο Βέλγιο και επιθυμεί να προβεί στις απαραίτητες ενέργειες για την ανάκτηση της ιθαγένειας καταγωγής, να την ανακτήσει διατηρώντας παράλληλα τη βελγική ιθαγένεια που έχει αποκτήσει μέσω εκούσιας πολιτογράφησης.

Απάντηση (7 Μαρτίου 1998)

To Συμβούλιο επισημαίνει στο αξιότιμο μέλος του Κοινοβουλίου ότι εναπόκειται σε κάθε κράτος μέλος να ορίζει τους κανόνες για τη χορήγηση της ιθαγένειας. Στα πλαίσια αυτά, υπενθυμίζεται ότι η δήλωση αριθ. 2 η οποία είναι προσαρτημένη στη Συνθήκη για την Ευρωπαϊκή Ένωση διευκρινίζει ότι «όταν στη Συνθήκη για την ίδρυση της Ευρωπαϊκής Κοινότητας γίνεται αναφορά στους υπηκόους των κρατών μελών, το θέμα του εάν ένα άτομο έχει την ιθαγένεια κράτους μέλους ρυθμίζεται αποκλειστικά και μόνο από τη νομοθεσία του ενδιαφερόμενου κράτους μέλους. Τα κράτη μέλη μπορούν να δηλώνουν, πληροφοριακά, ποιά άτομα πρέπει να θεωρούνται ως υπήκοοί τους για τους σκοπούς της Κοινότητας, με δήλωση που θα καταθέτουν στην προεδρία 7 μπορούν ενδεχομένως να τροποποιήσουν τη δήλωσή τους.».
ΓΡΑΠΤΗ ΕΡΩΤΗΣΗ E-0057/98 υποβολή: Alex Smith (PSE) προς την Επιτροπή (29 Iανουαρίου 1998)

Θέμα: Συμφωνία εμπορίου και συνεργασίας μεταξύ της ΕΕ και της Νότιας Αφρικής

Η ΕΕ βρίσκεται σε διαπραγματεύσεις για τη σύναψη συμφωνίας εμπορίου και συνεργασίας με τη Νότιο Αφρική. Είναι ως εκ τούτου σημαντικό να μπορέσουν να επωφεληθούν εξ αυτής όλες οι κοινωνικές ομάδες και ιδίως οι πλέον ευάλωτες.

Η πλέον ευάλωτη κοινωνική ομάδα είναι οι γυναίκες. Με ποιόν τρόπο μπορεί να εξασφαλίσει η Επιτροπή ότι η συμφωνία και ιδιαίτερα το εμπορικό σκέλος της δεν θα έχει αρνητικές επιπτώσεις στις γυναίκες στη Νότιο Αφρική; Πρόκειται να διεξαχθούν μελέτες επί των αρνητικών επιπτώσεων της συμφωνίας αυτής στις γυναίκες; Προτίθεται μήπως η Επιτροπή να υποστηρίξει οικονομικά τη Νότιο Αφρική να προβεί στην εκπόνηση τέτοιων μελετών;

Πιο συγκεκριμένα, προτίθεται η Επιτροπή να εξετάσει τις επιπτώσεις των εισαγόμενων προϊόντων από την ΕΕ στα τοπικά προϊόντα τα οποία συνήθως εμπορεύονται στην περιοχή μικροέμποροι που είναι γυναίκες. Θα μπορούσε να υπάρξει εξαίρεση για αυτά τα προϊόντα τα οποία παρέχουν σε πολλές γυναίκες ένα εισόδημα από τέτοιες μη επίσημα αναγνωρισμένες εμπορικές δραστηριότητες;

Κοινή απάντηση του κ. Pinheiro εξ ονόματος της Επιτροπής στις γραπτές ερωτήσεις E-0057/98 και E-0058/98 (12 Φεβρουαρίου 1998)

Το θέμα των φύλων αποτελεί προτεραιότητα της αναπτυξιακής πολιτικής της Επιτροπής και η κυβέρνηση της Νοτίου Αφρικής δεσμεύεται να προωθήσει τα θέματα αυτά και να παρακολουθεί την πρόοδο που σημειώνεται στον εν λόγω τομέα. Αναμφίβολα, το θέμα αυτό θα περιληφθεί και θα υπογραμμιστεί στο κείμενο των κεφαλαίων «Συνεργασία για την ανάπτυξη» και «Συνεργασία σε άλλους τομείς» της συμφωνίας. Η Επιτροπή θα ευνοήσει διατάξεις που προωθούν τον ρόλο των γυναικών σε τομείς που προτείνει το Αξιότιμο Μέλος του Κοινοβουλίου. Κατά συνέπεια, η συμφωνία θα είναι προς όφελος των γυναικών.

Οι διαπραγματευτές δεν προβλέπουν στη συμφωνία υποχρέωση για ανάληψη μελετών, αλλά η Επιτροπή δεσμεύεται να αξιολογήσει τις επιπτώσεις που έχουν στις γυναίκες όλα τα αναπτυξιακά προγράμματα που έχουν ήδη τεθεί σε εφαρμογή στο πλαίσιο του παρόντος Ευρωπαϊκού Προγράμματος για την Ανασυγκρότηση και την Ανάπτυξη της Νότιας Αφρικής (EPRD), ή προγράμματα που θα εφαρμοσθούν στο μέλλον.

Η συμφωνία θα περιέχει επίσης διατάξεις για την παρακολούθηση της συνεργασίας μεταξύ δραστηριοτήτων της Κοινότητας και της Νοτίου Αφρικής. Όσον αφορά τη συνεργασία για την ανάπτυξη στο πλαίσιο του EPRD, η Επιτροπή διεξάγει ετήσιες διαπραγματεύσεις με την κυβέρνηση της Νοτίου Αφρικής κατά τις οποίες γίνεται ανασκόπηση των αποτελεσμάτων των υλοποιούμενων προγραμμάτων 7 η πρακτική αυτή θα διατηρηθεί και στο πλαίσιο της μελλοντικής συμφωνίας. Όσον αφορά την αξιολόγηση συγκεκριμένων προγραμμάτων, η Επιτροπή συνήθως λαμβάνει υπόψη τις απόψεις των δικαιούχων. Κατά συνέπεια, όπου κρίνεται σκόπιμο, η αξιολόγηση των επιπτώσεων στις γυναίκες θα πραγματοποιηθεί μέσω των αντιπροσώπων των γυναικών.